CELEX: 
Language: bg
Date: 2016-04-05 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за поправка на Делегиран регламент (EC) 2015/2446 за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) № 952/2013 (Кодекс), съгласуван с Договора за функционирането на Европейския съюз (ДФЕС), предоставя на Комисията правомощия да допълва определени несъществени елементи от Кодекса в съответствие с член 290 от ДФЕС. Комисията съответно упражни тези нови правомощия и на 28 юли 2015 г. прие Делегиран регламент  (EC) 2015/2446 на Комисията за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза. Този делегиран регламент на Комисията установи разпоредби с общо приложение, с които Кодексът се допълва в съответствие с делегираните на Комисията правомощия и с цел да се даде възможност за неговото ясно и точно прилагане. 
            
            
               След влизането в сила на Делегиран регламент (ЕС) 2015/2446 в текста бяха открити погрешни препратки, които се дължат на окончателната редакция на текста и преструктурирането на някои разпоредби. Освен това бе установено, че  в разпоредбите на регламента липсват някои елементи, които неволно не са включени в текста на акта. Корекцията на тези неточности е от голямо значение за Комисията, държавите членки и търговския обмен и е задължителна предпоставка за правилното прилагане на митническото законодателство на Съюза. 
            
            
               Регламент (ЕС) № 952/2013 и Делегиран регламент (ЕС) 2015/2446 на Комисията ще се прилагат от 1 май 2016 г. Следователно е необходимо Делегиран регламент (ЕС) 2015/2446 да се поправи, така че проблемните позовавания да се заменят и пропуските да се отстранят възможно най-бързо с цел да се гарантира, че са включени необходимите разпоредби за прилагането на Кодекса и разпоредбите за неговото изпълнение.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Беше проведена консултация съгласно параграф 4 от Общото споразумение между Европейския парламент, Съвета и Европейската комисия относно делегираните актове.
            
            
               Проектът на акта бе представен на делегатите на държавите членки на срещата на експертната група по Митническия кодекс на 17 март 2016 г. Държавите членки изразиха съгласието си с предложените поправки.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Необходимо е членове 139 и 141 от Делегиран регламент (ЕС) 2015/2446 на Комисията да бъдат поправени, за да се отстранят забелязаните пропуски.  
            
            
               Тъй като тези промени засягат същността на делегирания акт, подходящият инструмент е делегиран регламент на Комисията за поправка на Делегиран регламент (ЕС) 2015/2446. Той ще се прилага, ако нито Европейският парламент, нито Съветът не представят възражения в срок от два месеца, с възможност за удължаване на този срок с още два месеца.
            
            
                
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 5.4.2016 година
            
            
               за поправка на Делегиран регламент (EC) 2015/2446 за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза
                  1
               , и по-специално член 160 от него,
            
            
               като има предвид, че:
            
         
         
            
               (1)След публикуването на Делегиран регламент (ЕС) 2015/2446 на Комисията
                  2
                са открити две грешки.
            
            
               (2)Първата грешка се отнася до презумпцията за митническа декларация, предвидена в член 139 от Делегиран регламент (ЕС) 2015/2446, за някои видове стоки, посочени в член 136, параграф 1 от същия делегиран регламент. Тази презумпция е предназначена да обхване същите видове стоки, както в приложимия понастоящем Регламент (ЕИО) № 2454/93 на Комисията
                  3
               , а именно палети, контейнери и транспортни средства, както и резервни части, принадлежности и оборудване за тези палети, контейнери и транспортни средства, лични вещи и стоки за спортни цели, материали за бита на морски лица, които се използват на борда на плавателен съд, използван за международен морски транспорт, медицинско, хирургическо и лабораторно оборудване, материали за помощ при бедствия, които се използват във връзка с мерки за преодоляване на последиците от бедствия или подобни ситуации, засягащи митническата територия на Съюза, и преносими музикални инструменти, внасяни временно от пътници и предназначени да се използват като професионално оборудване. В окончателната редакция на Делегиран регламент (ЕС) 2015/2446 редът на стоките, посочени в член 136 от него, беше променен, но по погрешка позоваванията на посочените стоки в член 139 от делегирания регламент не бяха актуализирани. Позоваванията следва да бъдат поправени.
            
            
               (3)Втората грешка се отнася до член 141, параграф 1 от Делегиран регламент (ЕС) 2015/2446. Приложимият понастоящем член 233, параграф 1, буква б) от Регламент (ЕИО) № 2454/93 предвижда възможността при някои ограничени и много специфични случаи самото обстоятелство, че се пресича границата, да се смята за митническа декларация за временен внос, износ или реекспорт. По погрешка тази разпоредба не е била включена в Делегиран регламент (ЕС) 2015/2446 и в резултат на това не съществува възможност за деклариране на някои стоки поради самото обстоятелство, че се пресича границата на митническата територия на Съюза. При приемането на Делегиран регламент (ЕС) 2015/2446 не се предвиждаше промяна в разпоредбата относно видовете действия, които се считат за митническо деклариране. По тази причина член 141, параграф 1 следва да бъде поправен.
            
            
               (4)Поради това Делегиран регламент (ЕС) 2015/2446 следва да бъде съответно поправен.
            
            
               (5)Разпоредбите на настоящия регламент следва да се прилагат от 1 май 2016 г. с цел да бъде възможно пълното прилагане на Кодекса,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Поправки на Делегиран регламент (ЕС) 2015/2446
            
            
               Делегиран регламент (ЕС) 2015/2446 се поправя, както следва:
            
            
               (1)член 139 се заменя със следното: 
            
            
               „1. Когато не са декларирани по друг начин, стоките, посочени в член 136, параграф 1, букви а)—г) и букви з) и и), се считат за декларирани за временен внос в съответствие с член 141.
            
            
               2. Когато не са декларирани по друг начин, стоките, посочени в член 136, параграф 1, букви а)—г) и букви з) и и), се считат за декларирани за реекспорт в съответствие с член 141, с което се приключва режим временен внос.“;
            
            
               (2)в член 141, параграф 1 се добавя следната буква г):
            
            
               „г)
                     самото обстоятелство, че стоките пресичат границата на митническата територия на Съюза, във всеки един от следните случаи:
            
            
               i)когато се прилага освобождаване от задължението за превозване на стоките до подходящото място в съответствие със специалните правила, посочени в член 135, параграф 5 от Кодекса;
            
            
               ii)когато стоки се считат за декларирани за реекспорт в съответствие с член 139, параграф 2 от настоящия регламент;
            
            
               iii)когато стоки се считат за декларирани за износ в съответствие с член 140, параграф 1 от настоящия регламент.“.
            
            
            
               Член 2 
            
            
               Влизане в сила
            
         
         
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
            
               Той се прилага от 1 май 2016 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 5.4.2016 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 269, 10.10.2013 г., стр. 1.
               
               
                  
                     (2)
                  
                        Делегиран регламент (EC) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (OВ L 343, 29.12.2015 г., стр. 1).
               
               
                  
                     (3)
                  
                        Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).